b'\n_START_ARTICLE_\nKlosterl\xc3\xb8fter\n_START_PARAGRAPH_\nKlosterl\xc3\xb8fter er betegnelsen p\xc3\xa5 de tre l\xc3\xb8ftene som avlegges for \xc3\xa5 tre inn i en katolsk orden eller et kloster, som for eksempel Benediktinerordenen eller Birgittinerordenen. L\xc3\xb8ftene omhandler lydighet mot overordnede og et liv i fattigdom og kyskhet, og de skal avlegges offentlig uten press, trusler eller frykt._NEWLINE_L\xc3\xb8ftene har sin opprinnelse i de \xc2\xabevangeliske r\xc3\xa5d\xc2\xbb i evangeliene: Mark 10,21;29, Matt 19,12, Joh 13,14 og Matt 18,3. _NEWLINE_De f\xc3\xb8rste l\xc3\xb8ftene avlegges etter at novisiatet er gjennomf\xc3\xb8rt, og kalles \xc2\xabmidlertidige l\xc3\xb8fter\xc2\xbb siden de gjelder et begrenset tidsrom som varer fra tre til seks \xc3\xa5r. Etter det angjeldende tidsrommet gjentas l\xc3\xb8ftene, dersom novisen velger \xc3\xa5 vie seg til dette livet. Denne gang er det de \xc2\xabevige l\xc3\xb8fter\xc2\xbb som gjelder livet ut. De evige l\xc3\xb8fter kan ikke avlegges f\xc3\xb8r kandidaten har fylt 22 \xc3\xa5r. Selv etter at de evige l\xc3\xb8fter er avlagt kan en person senere bli fritatt for dem og forlate klosteret eller ordenen, dersom det foreligger tungtveiende grunner til dette._NEWLINE_Jesuittordenen skiller seg fra de \xc3\xb8vrige ordner i det at dens medlemmer kan avlegge et fjerde l\xc3\xb8fte i tillegg til l\xc3\xb8ftene om lydighet, fattigdom og kyskhet n\xc3\xa5r de evige l\xc3\xb8fter avlegges. Dette ekstra l\xc3\xb8ftet er at de vil la paven avgj\xc3\xb8re hvilken arbeidsoppgave de skal utf\xc3\xb8re i kirken, og hvor. De som avlegger dette ekstra l\xc3\xb8ftet blir da kalt professi quattuor votorum (\xc2\xabde som har avlagt de fire l\xc3\xb8fter\xc2\xbb), mens de som avlegger tre kalles koadjutorer (\xc2\xabmedhjelpere\xc2\xbb). Opprinnelig avla alle jesuitter fire l\xc3\xb8fter.'